डुग्गर दे इतिहास-लेखकें आम जनता दे जीवन गी लिखने थमां खबरै पर्हेज की कीता। शायद ओ राजस्तुति करने लेई मजबूर हे। एह् साढ़ी बदकिस्मती ऐ जे असें गी अपने अतीत गी जानने आस्तै कोई इतिहास-ग्रन्थ नेईं मिलदा। सिर्फ लोक-साहित्य पर गै दारोमदार रक्खना पौंदा ऐ। लोक-साहित्य पर अधारत समग्री गी भाएं बड़ा प्रमाणक नेईं आखेआ जाई सकदा, ब इब्बी झूठ नेईं जे लोक-साहित्य बी इतिहास दे स्त्रोतें चा इक स्त्रोत होन्दा ऐ। लोक साहित्यकार भाएं कुसै घटना बिशेश अल्ल जेकर सिर्फ शारा मात्तर गै करदा ऐ तां इतिहास-लेखक उसदी मदद लेइयै इतिहास दा निर्माण करदा ऐ। इस चाल्ली लोक-साहित्याकर इतिहास लेखक गी समग्री दिन्दा ऐ ते आपूं बी इतिहास कोला घटना लेइयै उनेंगी लोकभाशा च साम्भी रखदा ऐ।